
DANI COLLINS

Som skapt for hverandre

Oversatt av Mona-Lise Pedersen

 


Kanadiske Dani Collins visste helt siden high school at hun ville forsørge seg ved å skrive romantikk. Tjuefem år senere, etter å ha giftet seg med ungdomskjæresten og fått to barn med ham, og etter å ha hatt mange kontorjobber og sendt inn et uendelig antall manus, fikk hun endelig samtalen hun ventet på. Nå for tiden sitter hun og jobber på eget kontor og skriver romaner.


Denne boken ble skrevet i starten av år 2020 da de nye reglene for sosial distansering begynte å ta form. Den tilegnes deg, kjære leser. Jeg håper at alle kan få oppleve at en stilig milliardær seiler inn i livet, frigjør oss og tar oss med ut i en mer luksuriøs verden. Jeg kan i alle fall forsøke å gi deg noen timer av dette! Kos deg med boken!  


Prolog

Fem år tidligere

Tanja Melha var en moderne kvinne som ikke kastet bort en mulighet til å oppleve kjærligheten. Leon Petrakis var sexy og singel, og om bare noen få uker skulle hun tilbake til studiene ved universitetet igjen. Dette var hennes eneste sjanse til en sommerflørt som kanskje kunne kurere forelskelsen hun ikke hadde klart å glemme.

Augustkvelden kjentes litt kjøligere her nede i havnen hvor det duftet av tang og fjære. Hun trakk pusten dypt, for hun trivdes godt i hjembyen.

Barndomsvennene hadde reist fra øya så snart de kunne, til Vancouver, Calgary eller Toronto. Tanja studerte ved universitetet i Victoria. Selv det kunne føles litt for langt unna Tofino, den lille byen på vestkysten av Vancouver Island hvor hun hadde vokst opp.

Det var en annen grunn til at hun ikke kunne la denne sjansen gå fra seg. Leon var greker, og han reiste verden rundt og bodde i seilbåten sin. Nå skulle han bli værende i byen resten av sommeren for å hjelpe broren med utbyggingen av marinaen til faren deres. Men Leon var en rotløs fyr som når som helst kunne bryte opp og reise videre.

Da hun kom til brygga der seilbåten hans lå fortøyd, holdt han på å rydde på dekket. Han hadde på seg en dongerishorts, og den bare overkroppen var solbrun og muskuløs.

Herregud, så perfekt han var. Hun beundret de brede skuldrene og måten han beveget kroppen i takt med bølgene på.

«Ai, ai, kaptein!» hilste hun muntert, men den hese stemmen avslørte det sitrende begjæret.

Han rettet seg opp og ble enda kjekkere da han smilte bredt til henne.

«Hei, bokorm.» Det var kallenavnet broren hennes alltid brukte. Tanja fikk en følelse av at Leon brukte det bevisst for å understreke at hun var lillesøsteren til bestevennen hans. Det mørke håret var langt nok til at det krøllet seg naturlig, og blikket hans gled anerkjennende over den blå minikjolen med smale stropper.

Hun betraktet ham på den samme måten. Brystkassen hans var dekket av krøllete hår som endte i en smal stripe som forsvant under linningen på den lave shortsen.

«Jeg har betalt havneavgiften, så hva skyldes dette hyggelige besøket?»

Hun trakk blikket tilbake til det vitende smilet hans igjen. Han la merke til det flakkende blikket og likte det, noe som fikk sommerfuglene til å flagre i magen hennes.

«Jeg lurte på om du vil ha selskap?» spurte hun og holdt opp hvitvinsflasken hun hadde med seg.

Leon la hodet på skakke. «Det vil jeg gjerne! Kom ombord.» Han tok imot vinflasken med den ene hånden og rakte henne den andre.

Da hun kom ned i båten, ble de stående tett inntil hverandre. Han holdt hånden hennes i sin, og så ned på henne.

«Jeg er altfor gammel for deg.»

«Du er tjueni, og jeg er tjueto. Jeg er ikke her for å miste jomfrudommen.» Men hun hadde kommet for å ligge med ham. Det var åpenbart, for hun gispet når brystene streifet den muskuløse brystkassen hans.

Han smilte sakte. «Skal jeg åpne flasken nå eller senere?»

Leon gikk rett på sak, og det var også en av grunnene til at hun var så tiltrukket av ham. Hun ville vite hvordan det var å være sammen med en attraktiv og erfaren mann.

«Senere», svarte hun hest og klarte ikke å ta øynene fra munnen hans.

«Bli med nedenunder», sa han.

Hun burde være nervøs og var vel egentlig det.

Tanja var ikke typen til engangsligg. Etter at hun begynte på universitetet, hadde hun hatt to forhold som var alvorlige nok til at hjertet ble knust da de tok slutt. Sexen med den første kjæresten hadde bestått av mye frustrerende fomling. I det andre forholdet hadde sexen vært mer vellykket og tilfredsstillende, men til slutt ville de forskjellige ting.

Hun var altså ikke noen ekspert verken på forføring eller erotikk.

«Du har det fint her», kommenterte hun og så seg omkring. Det var ryddigere enn hun hadde forventet. Vinduene var overraskende store og lyse, og interiøret var maskulint med polert treverk, rustfritt stål og nøytrale farger.

«Takk», svarte Leon og satte vinflasken i kjøleskapet. Han vasket hendene og tørket dem med et kjøkkenhåndkle. «Jeg liker å ha det ryddig, men jeg ventet ikke besøk.»

«Gjorde du ikke?» Tanja så utfordrende på ham. Hun hadde flørtet med ham hele sommeren, og i morges hadde han endelig gitt etter. Han hadde plystret lavt og sagt, «Så søt du er i dag, bokorm.»

Uten blygsel lot han blikket gli over henne. «Jeg elsker miniskjørt og lange, fregnete ben. Og rødt hår.»

«Hvorfor sa du ikke noe før?»

«Det vet du godt», sa han og vinket henne nærmere.

«Det gjør jeg ikke», forsikret hun og kom bort til ham. «Vi er da to voksne mennesker.»

Tanja gyste av forventning og nølte et lite øyeblikk før hun la hendene på den stramme brystkassen hans.

Leon la armene rundt midjen hennes og så henne dypt inn i øynene.

«Å blande forretninger og fornøyelser kan skape problemer, og jeg liker  å ha det ryddig.»

«Det er broren min som er forretningsforbindelsen din, ikke jeg.»

Han strammet leppene og virket ikke helt overbevist. «Og du er her for fornøyelsens skyld?»

«Ja visst», ertet hun og lente seg mot ham. «Men du vil visst bare prate.»

«Slett ikke.» Han bøyde seg frem og strøk leppene over hennes som for å sjekke at hun var sikker, og så kysset han henne til hun ble mo i knærne.

Tanja hadde fornemmet at det ville være annerledes med ham, men hun hadde ikke trodd at han kunne fylle henne med en slik energi.

Hun la armene rundt halsen hans og stønnet da hun kjente hvor trygg og sterk han var. Han trakk henne inntil seg, og huden hans duftet av sjøluft og solskinn. De korte skjeggstubbene strøk over kinnet hennes, og hun kjente smaken av kaffe da han stakk tungen inn i munnen hennes.

Han bare kysset henne, men likevel var det så helt annerledes enn det hun hadde opplevd før. Hun gjengjeldte kysset med en løssluppenhet som ikke lignet henne, og jo dypere han kysset henne, jo mer tent ble hun, og jo mer ville hun tenne ham.

Han stønnet dypt og sexy, la hendene rundt bakenden hennes og presset henne mot den harde ereksjonen. De kysset hverandre som om det sto om livet.

Leon avbrøt kysset og hvisket noe på gresk.

«Dette forventet jeg ikke», sa han med sin sensuelle aksent. «Er du sikker på at du vil?»

Hjertet hans hamret så hardt at hun kjente det mot brystene. Hun la merke til et skarpt glimt i øynene hans. Var det en advarsel? Eller var han like overrasket over dette som henne?

Tanja fuktet leppene og la merke til at Leon pustet tungt og smalnet blikket. Hun ante ikke at hun hadde en slik makt over ham. Da hun gjorde det igjen, ble han ble rød i kinnene. Kjeven strammet seg, og neseborene vibrerte.

Han skjøv henne inn i lugaren og trakk for gardinene. Tanja kledde av seg kjolen og slapp den ned på gulvet. Hun ble stående i en blekblå liten truse som hun hadde tatt på seg i håp om at han kom til å like den.

Han bet seg i leppen og betraktet henne. Båten ble truffet av en bølge, og han støttet den ene hånden mot taket. Med den andre åpnet han shortsen og slapp den på gulvet. Plutselig sto han naken og opphisset foran henne.

Tanja svelget og støttet hånden mot en hylle for å holde balansen.

Leon la seg på den store sengen som dekket nesten hele lugaren. «Kom hit.»

Hun la seg ved siden av ham, og de møttes i et lidenskapelig kyss.

Han var så fantastisk sexy! Kroppen hans brant mot hennes og var så hard at det nesten gjorde vondt, men likevel var det så utrolig erotisk.

Han utforsket nakken, skuldrene og ryggen hennes før han trakk henne inntil seg. Hun stønnet inn i munnen hans da han stakk fingrene innunder trusen og dro baken hennes mot seg.

«Jeg vil smake på brystvortene dine», sa han hest, og det sendte små ilinger gjennom kroppen hennes.

Hun satte seg opp og bøyde seg slik at brystene var rett over den åpne munnen hans. Han begynte å suge på brystvortene mens han holdt den ene hånden over baken hennes og strøk fingrene over det våte kjønnet.

Tanja hadde fantasert om dette øyeblikket hele sommeren. Selvsagt var hun klar og våt. Hun stønnet og vred seg da han fingret henne og sugde så hardt på brystvortene at verkingen mellom bena gjorde henne ør. Like etter overveldet orgasmen henne, og Leon slapp brystvorten og så begjærlig på henne.

«Jeg vil kjenne at det går for deg når jeg er inni deg.» Den hese stemmen hans ga henne gåsehud.

«Det vil jeg også», gispet hun og tok av seg trusen.

Leon satte på seg et kondom og la seg på ryggen slik at hun kunne sette seg over skrevs på ham igjen. Han måtte bite sammen tennene for å holde kontrollen.

«Du har også villet dette», sa hun anklagende.

«Det har jeg.»

«Men hvorfor …?»

«Nå er vi her», avbrøt han og beveget hoftene mot henne. «Si fra hvis det er for voldsomt.»

«Nei, dette er utrolig deilig», gispet hun. Hun presset hendene mot det lave taket og begynte sakte å ri ham i den samme rytmen som båten beveget seg i.

Leon strøk hendene over kroppen hennes, kjærtegnet brystene og kløp i brystvortene før han la hendene over hoftene hennes og støtte hardere.

Tanja hadde aldri kjent noe lignende. Hun følte seg som en ekte kvinne, og det var som om kroppen hennes var laget til dette formålet. De var de eneste menneskene i verden og ble forenet i lange, harde støt.

Da han strøk fingeren over klitoris igjen, kjente hun hvordan spenningen bygde seg opp i henne.

«Du er så vakker.» Stemmen hans hørtes både fjern og nær ut og ga gjenklang i bevisstheten hennes. «Si fra når du er klar.»

«Aldri», stønnet hun hest. «La oss gjøre dette for … Å.» En liten bølge slo mot båten og forandret litt på rytmen deres. Det sendte en sjokkbølge gjennom henne.

Han kom med et lignende stønn og utbrøt: «Snart, søta. Hold ut litt til. Til jeg sier fra.» Tommelen sirklet rundt klitoris, og hun kjente hvordan de indre musklene klemte rundt lemmet mens han fortsatte med de deilige, lange støtene.

Elskoven var mer enn hun kunne holde ut, og stønnene ble høyere. Ord kunne ikke beskrive hvor deilig det var. Hun kunne verken si eller gjøre noe annet enn å presse hendene mot taket og holde seg i ro mens han støtte opp i henne. Kjærtegnene hans vippet henne over kanten akkurat idet han sa: «Nå.»

Og så eksploderte begge i en voldsom orgasme.


1

Nåtid …

Tanja Melha skulle til å legge seg da det banket hardt på døren. Hjertet slo raskere. Tiden var kommet. Hun var utlending, og nå var de her for å hente henne til avhør, eller kanskje noe enda verre.

Skjelvende tok hun på seg jeansene som var blitt et nummer for store.

Hun burde rømme, men hvor? Det var ingen vei bort fra Istuval, ikke etter at opprørere hadde tatt kontrollen over den lille øya på kysten av Tunisia. De holdt innbyggerne som gisler mens myndighetene i et fjerntliggende land prøvde å få kontroll over skipsleiene i Middelhavet.

Tanja hørte venninnen Kahina rope at hun var på vei. Kahinas bror Aksil stakk hodet inn på rommet hennes og sa kort: «Det er noen menn her som spør etter deg.»

Tanja kjente at knærne holdt på å svikte, men hun ville ikke utsette Kahina for fare når hun hadde holdt henne skjult gjennom alt dette.

Hun strøk den lille datteren over pannen. Illi sov fredelig, og Tanja stjal seg til et lite øyeblikk med henne. Hun bet seg i leppen for å holde tilbake et skrik av smerte.

Hun kunne ikke gi etter for panikken, for det var ikke tid til det. Nå hørte hun tunge skritt i gangen. Hun kysset den fire måneder gamle datteren på kinnet og trakk inn den søte duften av henne. Øynene ble fylt av tårer, og halsen snørte seg sammen så hun nesten ikke fikk puste. Hun rettet seg opp og gikk ut av rommet for å møte skjebnen.

Utenfor døren sto fire menn.

Aksil bodde rett over gaten, og han måtte ha løpt ut med det samme han fikk øye på soldatene. Han var barføtt og holdt armen beskyttende rundt Kahina.

To av mennene var kledd i olivengrønne uniformer og hadde hvert sitt automatvåpen.

Den siste mannen som dukket opp bak dem, var like høy og mørk som de andre, men han hadde på seg en marineblå genser, svarte bukser og hvite seilersko.

Hun la merke til at han var ubarbert, håret var rufsete og blikket intenst. Gulvet begynte å gynge, og hjertet hennes var i fritt fall.

Hva i all verden gjorde ektemannen hennes her? Kunne hun kalle Leon Petrakis det? De hadde ikke sett hverandre på fem år. Ikke siden han hadde reist noen få dager etter det lille bryllupet, fordi faren hans helt uventet hadde gått bort.

Vil du at jeg skal bli med deg?

Nei.

Brått var han ikke lenger den sjarmerende playboyen hun hadde giftet seg med. En uke senere hadde han endelig svart på en av de mange meldingene hun hadde sendt for å høre om når han kom tilbake.

Jeg kommer ikke tilbake.

Det var det siste hun hadde hørt fra ham. Han hadde ikke sagt stort til broren hennes Zachary heller. Leon hadde ventet på å få full rådighet over fondet sitt når han fylte tretti. Han hadde lovet å investere et betydelig beløp i marinaen, men så hadde han dratt sin vei og knust brorens levebrød og farens planer for pensjonisttilværelsen. Tanja hadde hjulpet broren økonomisk med sparepengene sine, og hun betalte fremdeles på studielånet hun hadde tatt opp for å kunne avslutte studiene. Det siste hun ville var å bli dratt ut av sengen for å møte Leon Petrakis. Hvordan kunne han strekke armene mot henne og snakke med en slik … ømhet i stemmen?

«Agape mou. Endelig. Jeg er kommet for å ta deg med hjem.»

Han kom mot henne med lange skritt og trakk henne inntil den muskuløse kroppen.

Hjertet hoppet i brystet, for hun hadde glemt hvor energisk og tiltrekkende han var. Hvordan han hadde fått henne til å føle seg dyrebar og elsket når han klemte henne inntil seg.

Det var naturligvis en løgn. Omfavnelsen var ubekvem, og han virket både fjern og avvisende. Han hadde ikke forandret seg så mye. Han var fortsatt utrolig kjekk, men hardere og mer alvorlig.

Tanja kjente duften av sjøluft i de fuktige klærne, og en svak duft av en maskulin, kostbar parfyme. Under kjente hun den velkjente duften av ham.

Selv om omfavnelsen var falsk, så syntes ikke kroppen hennes det. Alle bekymringene de siste ukene fikk henne til å sukke og lene seg inntil ham. Hun gyste ufrivillig og nøt et glimt av fortiden og tryggheten hun hadde savnet så inderlig.

Frykten holdt visst på å gjøre henne gal, for kroppen sitret og verket etter ham. Sannheten var at hun hatet ham, men i stedet for å slå til ham og fortelle ham hvilken hjerteløs svindler han var, pustet hun rolig som om det var dette hun trengte for å holde seg i live.

Leon la hånden under haken hennes og strøk tommelen over kinnet hennes. Omgivelsene forsvant, og huden sitret da han bøyde hodet og kysset henne.

Det gnistret mellom dem, og et fyrverkeri av følelser eksploderte i brystet hennes. Han virket overrasket, som om han opplevde det samme som henne. Tanja lukket øynene og lente seg inntil ham. Kysset var berusende, perfekt, nødvendig og riktig. Det var akkurat slik det hadde vært for fem år siden, og hun ville gitt etter for lidenskapen hvis han ikke hadde strammet grepet og skjøvet henne litt fra seg igjen.

Hun svaiet, og virkeligheten krøp inn i henne som mørke skygger.

Dette ga ingen mening. Nærværet hans, det hamrende hjertet og hendene hennes som nektet å slippe taket i den myke genseren hans.

Leon holdt fortsatt armen omkring henne mens han snudde han seg mot soldatene og sa noe på fransk. Det var et langt vanligere språk her enn engelsk.

«Jeg sa jo at hun er min kone. Hun reiste hit for å undervise i engelsk, men etter maktovertakelsen fikk hun ikke tillatelse til å dra siden hun ikke hadde en mannlig slektning her. Jeg er her for å ta henne med hjem.»

Maktovertakelsen, tenkte hun dystert. Det var bedre å si enn en fremmed militær invasjon. Men det var greit nok for henne. Hun la armen rundt midjen hans og lente seg inntil ham igjen. Den andre hånden ble liggende på brystkassen hans mens hun så opp på ham og prøvde å finne ut hvordan han hadde klart å finne henne. Hva gjorde han her? Hun hadde vært sikker på at han hadde glemt henne.

Soldatene var rastløse og utvekslet skeptiske blikk. «Bor du her? Uten mannlige slektninger?» spurte en av dem.

Aksil besvarte spørsmålet for henne. «Søsteren min og Ms. Melha …»

«Mrs. Petrakis», skjøt Leon inn.

«Ja, naturligvis», nikket Aksil. «Mrs. Petrakis underviste sammen med søsteren min på jenteskolen før den ble stengt. Jeg følger søsteren min når hun handler mat, og Kahina skal flytte sammen med familien min nå.» Aksil strammet armen beskyttende rundt søsteren.

Leon nikket som om alt var bestemt. Han skulle til å føre Tanja mot døren, men hun nølte og mimet: Hva med Illi?

Akkurat da han sendte henne et ikke utfordre meg-blikk, begynte datteren å gråte. Tanja skjønte at Illi var både trøtt og sulten. Lageret av morsmelkerstatning var nesten tomt.

Babygråten fikk alle til å tie.

Tanja så bort på Kahina. Venninnen skulle flytte inn hos broren sin, men huset hans var allerede fylt av niesene og nevøene hennes. Å spørre om hun kunne ta vare på Illi ville bli en urimelig byrde.

Illi var ikke Tanjas biologiske datter, men nå var hun moren hennes, og hun dro ikke uten datteren. Det var derfor hun fremdeles var på øya.

Dette var hennes eneste sjanse til å gi babyen et hjem.

«Agape mou.» Hun så bønnfallende på Leon. «Du gleder deg vel til å møte datteren din.»

Noe hardt gnistret i øynene hans før han smilte svakt. «Det er alt jeg har tenkt på», svarte han med fjern stemme.

«Jeg skal hente henne.» Kahina skyndte seg inn på Tanjas soverom.

*

Han skulle seile til Istuval, ta med seg Tanja og deretter gjennomføre skilsmissen. Det hadde vært Leons plan da han mottok eposten fra Tanjas bror Zach.

Tanja er fanget på Istuval. Hun trenger en mannlig slektning som kan redde henne bort fra øya. Min kone har termin, ellers ville jeg reist. Faren min går med krykker og kan heller ikke reise. Siden du fremdeles, teknisk sett, er hennes ektemann …

Teknisk sett? Han var ektemannen hennes, til tross for fem års atskillelse. Å oppløse ekteskapet hadde ikke stått øverst på prioriteringslisten mens Leon hadde bygget opp igjen farens imperium. Skilsmissepapirene ville bare ha fått hans kone til å presse frem et oppgjør og ødelagt alt han prøvde å gjenoppbygge, derfor hadde han latt det vente.

Leon hadde sett på redningsoperasjonen som en mulighet til å avslutte ekteskapet uten oppstyr. Han hadde reist til Malta og kjøpt en trimaran konkurransebåt, klargjort den for overfarten til Istuval, vekslet penger i forskjellige valutaer i tilfelle bestikkelser ble nødvendig, og kjøpt bleier og morsmelkerstatning.

I eposten hadde Zach skrevet at det var et desperat behov for bleier og morsmelkerstatning på øya. Leon hadde tolket det som at Zach mente han kunne bruke det som bestikkelser.

Han hadde foreløpig ikke hatt mulighet til å nevne verken utstyret eller pengene til soldatene som hadde kommet om bord da han nærmet seg havnen. De hadde gjennomsøkt både ham og båten, og utstyret hadde blitt båret på land da han la til kai. Mennene hadde anklaget ham for smugling og forsøk på å tjene penger på øyas svartebørs.

Leon hadde fortalt dem sannheten, han var her for å hente sin kone. Han hadde ingen vielsesattest å vise frem, og det hadde gjort soldatene skeptiske. Hvis de hadde funnet ut hvem han var, kunne de blitt fristet til å kreve løsepenger. Han hadde en plan for det, men heldigvis hadde det foreløpig ikke vært nødvendig.

Deretter hadde han blitt satt inn i en bil og kjørt hit for å treffe sin kone.

Og babyen hans?

At hun hadde en baby var nesten en velsignelse med tanke på alt babyutstyret han hadde med seg i båten. Men det var definitivt ikke hans baby som lå i armene til kvinnen som Tanja bodde sammen med.

«Dette er Illi», sa Tanja. Stemmen var øm av morskjærlighet da hun tok imot den lille jenta.

Babyen hadde verken Tanjas rette, rødgylne hår, hennes bleke hud eller den nøttebrune øyenfargen. Men de svarte krøllene og den lysebrune hudfargen passet perfekt hvis Tanja hadde ligget med en mann som lignet ham selv. Noe hun åpenbart hadde gjort.

Leon visste ikke hvorfor det stakk så dypt i ham. Ekteskapet deres hadde vært et øyeblikk av midlertidig galskap. Faren hans var død. Han var selv blitt trettifem, og hans sivilstatus var gift.

Hva Tanja hadde gjort disse fem årene, hadde han ikke noe med.

Men hvor var den andre mannen? Han ville sikkert bli like fornærmet over at Leon ble kalt barnets far som Leon var over å få høre at en annen manns barn var hans.

Leon klarte nesten ikke å skjule raseriet som ulmet under overflaten.

Soldatene fulgte nøye med på det som foregikk, og han tvang frem et smil. Uansett hvem barnets far var, så var babyen uskyldig og hjelpeløs. Hvis hun var Tanjas datter, så var hun også en del av redningsaksjonen.

«Hun er nydelig.» Leon prøvde å se betatt på henne selv om han aldri hadde sett på en baby før. Den lille jenta sutret og søkte utålmodig mot Tanjas bryst.

«Jeg skal ordne en flaske til henne», sa Tanja og ga babyen tilbake til den andre kvinnen. «Jeg har vært så lei meg for at vi kom bort fra hverandre. Derfor har jeg ikke kunnet amme babyen», sa Tanja til Leon og smilte unnskyldende til soldatene for at hun nevnte noe så personlig.

«Nå forstår dere vel?» kommenterte Leon for å bevise løgnen sin. «Broren hennes fortalte at bleier og morsmelkerstatning ikke var så lett å få tak i her. Jeg tok det med til datteren min.»

En av soldatene nikket og sendte kameraten et blikk som tydet på at han kjedet seg. Det så ut som om han var klar til å dra. Kameraten virket mer maktglad. Leon hatet slike menn, for han hadde blitt oppdratt av en og fryktet at han selv var blitt sånn. Det var grunnen til at selvforakten stakk dypt i ham.

«Hvorfor var du på Istuval og ikke sammen med mannen din da du fikk barnet?» spurte mannen grettent.

«Det er annerledes i Canada», begynte hun samtidig som Leon sa: «Faren min døde …»

Leon bannet taust og klemte Tanja for at hun skulle la ham forklare.

Hun var bare skinn og ben. Det skremte ham, men det viktigste nå var å unngå å bli arrestert.

«Vi giftet oss i Canada, men jeg måtte reise tilbake til Hellas fordi faren min uventet gikk bort.» Det var lenge siden, men det var sannheten. «Tanja hadde allerede takket ja til jobben på Istuval og visste ikke at hun var gravid, ellers ville hun ikke reist», sa han og så strengt på henne.

Han kjente at hun stivnet, men hun smilte unnskyldende til mennene. «Da jeg forsto at jeg var gravid, var jeg for langt på vei til å reise tilbake. Det har vært vanskelig å få utreisetillatelse.»

Flybilletter var nesten umulig å få tak i, og kvinner fikk ikke forlate huset, og slett ikke øya, uten en mannlig slektning.

Soldatene så fra Tanja til Leon og visste ikke hva de skulle tro.

«Søsteren min er enke», sa mannen fra den andre siden av gaten. «Hun syntes synd på Mrs. Petrakis og lot henne og babyen få bo her. Onkelen min er en av de religiøse lederne.» Han nevnte navnet hans, og tydeligvis kjente soldatene ham, for de rettet ryggen. «Han vet om dette. La meg hente ham, så kan han bekrefte at utreisen hennes er i orden.»

Han som kjedet seg dyttet til den gretne soldaten og nikket. Han sukket og nikket  at Aksil kunne hente onkelen.

Da den lille jenta fikk flasken sin, stanset gråten brått. «Kan du gi Illi mat mens jeg pakker?» spurte Tanja henvendt til Leon.

Leon tenkte et lite øyeblikk at de begge kunne jobbet som spioner. «Det vil jeg gjerne.»

Tanja la Illi i armkroken hans. Melken rant ut fra munnvikene mens hun sugde på flasken. De søvnige, brune øynene åpnet seg et lite øyeblikk, og hun så tillitsfullt opp på ham. Hun var naturligvis uvitende om den anspente situasjonen. Søvnig lukket hun øynene igjen. Det lille øyeblikket hadde rørt ved noe dypt og udefinerbart inni ham.

Fra soverommet hørte han skuffer og glidelåser som ble åpnet og lukket. Hvis kvinnene snakket sammen, så gjorde de det stille, for den eneste lyden som hørtes, var babyens rytmiske svelging.

Leon brydde seg ikke om at han ikke var den lille jentas far. Det viktigste nå var å komme seg bort fra øya med Tanja og babyen. Zach kunne ha advart ham om at hun hadde et barn, men det var greit. Det at han hjalp henne med babyen, ville forhåpentligvis gjøre det lettere å gjennomføre skilsmissen.

Tanja kom tilbake med en liten koffert og en bag som hun dyttet en tom babyflaske ned i. «Har hun drukket opp alt? Jeg skal lage en til slik at den er klar når vi drar.»

Hun la en klut på skulderen hans og viste ham hvordan han skulle holde babyen for å få henne til å rape.

Illi vinglet med hodet og rapet før hun la hodet mot skulderen hans. Leon hadde aldri holdt noe så lite, og det vekket beskyttertrangen i ham. De små, urolige lydene fra henne fikk ham til å stryke henne lett over ryggen for stilltiende å vise henne at hun var trygg, selv om de ennå ikke var utenfor fare.

Tanja romsterte rundt på kjøkkenet. En av soldatene sjekket klokken.

Døren åpnet seg og Kahinas bror kom tilbake. «Onkelen min er på vei», forsikret han andpusten soldatene. «Han er her om fem minutter.»

De fem minuttene ble til ti anspente og så femten uutholdelige minutter. Heldigvis sovnet babyen, og Tanja vugget henne forsiktig. Bevegelsen var hypnotisk nok til at alle så på henne.

Leon syntes hun så ut som om hun ikke hadde spist på flere uker. Kinnene var hule, munnen stram og øynene var såre av søvnløshet.

Han tenkte på de nydelige kurvene hun hadde hatt, og krympet seg. Hun hadde alltid hatt et smil på lur, og tryggheten hun utstrålte hadde gjort ham sikker på at affæren deres ville bli en ren nytelse.

Tanja hadde blendet ham, og han hadde endt opp med å gifte seg med henne.

Senere hadde han overbevist seg selv om at lidenskapen mellom dem var noe han hadde innbilt seg, men tiltrekningen var fremdeles sterk. Og leppene sitret etter kysset som hadde vært ment å være et skuespill. Han skjøv bort minnene, for de trigget en bortkastet fantasi.

En bil nærmet seg. Motoren stanset, og de hørte fottrinn utenfor. Døren ble åpnet, og en eldre mann med hvitt skjegg og svart kappe kom inn.

Han vekslet noen ord med soldatene, og Tanja viste fem vielsesattesten.

Leon syntes det var litt merkelig at hun hadde attesten med seg, men han nikket bekreftende på at det var hans navn.

En av soldatene ga Leons pass til den eldre mannen. Leon hadde forholdt seg rolig da den drittsekken tok det nede i havnen. Imamen registrerte informasjon om dem begge i et skjema før han rakte passet tilbake til Leon og spurte Tanja om flere detaljer på det lokale språket. Hva skjemaet gjaldt, visste han ikke. Kanskje det var en utreisetillatelse. Det var så mye han ikke visste.

Til slutt rakte mannen et papir til Tanja. Hun smilte høflig tilbake og leppene dirret.

Leon la merke til at vennene virket lettet da de tok farvel med henne.

«Er alt i orden?» spurte han og fikk soldatene til å se på ham. «Da tar jeg min kone og datter med meg tilbake til båten.»

